Onsdag har et skuespil om Jens Bang premiere. Så folkene bag friluftsstykket har travlt.

På onsdag har et udendørs skuespil om købmanden Jens Bang premiere i Aalborg. Stykket bliver opført i Aalborghus Slots gård, og den sidste tid op til premieren har både håndværkere, skuespillere og instruktør mere end almindeligt travlt. - Vi har haft en meget kompakt proces, eller sagt på mere lige til dansk, så har vi haft pisse travlt, siger bagmanden bag stykker, Martin Schwab til TV2/Nord. Stykket, har Lars Bom i hovedrollen som købmand Jens Bang, skildrer den aalborgensiske købmands liv på godt og ondt. En historie om en købmand, der levede i Aalborg som en konge, men endte sine dage ensom og stort set uden en klink på lommen. - Det er en fantastisk spændende historie, og jeg var faktisk ikke klar over, hvor spændende Jens Bang var, før jeg kom til Aalborg og skulle være med i stykket, siger Lars Bom til TV2/Nord. Der er plads til 350 tilskuere i Aalborghus Slots gård, og efter premieren på onsdag 19.30 fortsætter stykket ugen ud.